送族姪千里歸漳浦
作者：王邁
朝代：宋

paragraphs: 吾宗居漳濱，枌社足不到。
迫歲携琴書，迢迢以謁告。
草木同臭味，水火隨濕燥。
行色念辛酸，開樽勤燕勞。
葭管陽方升，凌室冰新破。
語言頗有味，知子爲跨竈。
日暮望白雲，江頭理歸柂。
別我乞贈言，求以爲宗好。
謝安自薦玄，杜子每念佐。
子真玄佐流，我譽不爲過。
惟學無他逵，損益在勤惰。
我昔少年日，螢雪功自課。
嘔肝綴文詞，懸膽警坐卧。
甑寒心自憐，筆凍指欲墮。
牛羊事芻牧，鴻雁謀粱稻。
慈親日待養，一第天所報。
願子繼自今，書田深種播。
定力要堅持，居安謹無躁。
青雲信有梯，我已爲前導。
後來當有人，衮衮如響和。
洗耳候凱音，嘉節迫吹帽。
呼童辦楮英，爲子征西賀。